Toe word hy wraggies koning! - Voelgoed
Tuis Voelgoed Blogs Toe word hy wraggies koning!
Ek het baie respek vir mense wat ten spyte van omstandighede steeds die lewe met kreatiwiteit, durf en deursettingsvermoë aandurf.
Laat my altyd dink aan Dawid van die Bybel. Hy kon mos nou nie geweet het hy gaan eendag koning word nie, hy was dan maar net 'n skaapwagtertjie. Tog, het hy selfs daar in die veld, kennis en ondervinding opgedoen. Ek is seker hy het baie ure geoefen met sy slingervel om klippies presies sekuur te kan gooi. Om nie te praat van die ure wat hy op sy harp moes sit en oefen nie. Sommer so vir homself, en op 'n goeie dag het hy albei hierdie talente van hom goed gebruik.
Het hy dan nie van Goliat ontslae geraak met sy slingervel en 'n klip nie? En was hy nie die enigste een wat Koning Saul se humeur kon kalmeer as hy musiek gemaak het nie?
Moet nooit die waarde van self-ontwikkeling onderskat nie. Wat vir jou dalk na sommer net stokperdjies of belangstellings op die oomblik lyk, kan jou dalk nog eendag goed te staan kom. Moet ook nie geleenthede en kanse deur jou vingers laat glip nie. Dawid kon daardie oggend omgedraai het en teruggegaan het na sy skape toe, maar nee, hy het die geleentheid raakgesien om 'n verskil te maak en die vyand te oorwin.
Hoe maklik sê ons nie "dis nie my werk nie" of "ek het niks daarmee te doen nie" en in die proses laat ons kanse by ons verbygaan om 'n verskil te maak, selfs om 'n oplossing te bied.
Ek wil jou vandag aanspoor om wyer te kyk, verder te dink en vir 'n slag buite die lyne in te kleur. Stap die ekstra myl, raak betrokke en maak 'n verskil. Jy weet nooit wie sien dit raak en maak die skaapwagter koning nie.
Vorige artikelVoordele van klassieke musiek
Volgende artikelVerlief raak is maklik, maar die liefde…
Blogger - Velia Basson - Junie 24, 2019
Ek het in die kerk gesit, en ek kon nie help om te staar na die vrou met die pragtige hare, wat 'n paar sitplekke na links voor my...